Glinicka

Glinicka (Fragaria vesca) jo družyna ze swójźby rožowych rostlinow  (Rosaceae).

Glinicka jo diploidna (2n=14) a njejo źiwa forma zagrodneje słynicy.


 Wopis 

Glinicka jo zelišćowa,  wěcejlětna a w zymje zelena rostlina, kótaraž dośěgnjo wusokosć wót 20 cm.  Rostlina jo kósmata a ma dłujke wuběžki z korjenjami. 

 Łopjena 
Łopjena  su kaž tšawa zelene, na dnje stojece w roseśe, dłujkowogonate, rukoformowje 3-źělne z gropnje zubatymi źělnymi łopjenkami z dłujkosću wót 2 až 6 cm. 

 Kwiśonki 
Wóna kwiśo wót apryla až do junija. Kwiśonki dośěgnu šyrokosć mjazy 1 a 1,5  cm a maju 5 běłych kwiśonkowych łopjenkow. Kwiśonkowy stołk ma až do 10 kwiśonkow a jo pódobne we formje na wokołku. Wósrjejź kwiśonki su něźi 20 žołtych stamenow. Kronowe  łopjenka su kulowate abo jajowate.

Kwiśonki glinicki bu wót insektow woprošone.

 Płody 
Płody  su jadnosemjenjowe wórješki na mězgojtem kwiśonkowem spódku. Wóni wopśimjeju až do 10 procentow cukora a kradu wjele mineralnych maśiznow. 

 Stojnišćo 

Wóna rosćo we swětłych lěsach, na puśowych kšomach a pód krickami. Preferujo skerjej wutkate zemi.

 Rozšyrjenje 

Glinicka jo w cełej Europje  a pódpołnocnej Aziji  rozšyrjona.

  Pódobna družyna 

 Wusoka słynica  (Fragaria  moschata) kótarejež kwiśonkowy stołk jo  8- až  do 18-kwiśonowe. Kwiśonki dośěgnu šyrokosć mjazy 1,5 a 2,5 cm. Kwiśonkowe wogonki su padorownje wótstajace kósmate.

 Nožki 

 Žrědła 
 GU Maxi-Kompaß Blumen, ISBN 3-7742-3852-9, bok 181 
 GU Naturführer Blumen, ISBN 3-7742-1507-3, boka 182-183 
 Naturführer  Pflanzen und Tiere, Urania-Verlag Leipzig Jena Berlin, ISBN 3-332-00256-2, 1989, bok 80 
 Schauer - Caspari:  Pflanzenführer für unterwegs, ISBN 978-3-8354-0354-3, 2. nakład, 2008, bok 60 
 Seidel/Eisenreich: BLV Bestimmungsbuch Blütenpflanzen, ISBN 3-405-13557-5, boka  86-87 
 Spohn,  Aichele, Golte-Bechtle,  Spohn: Was blüht denn da? Kosmos Naturführer (2008), ISBN 978-3-440-11379-0, bok 152 
 Rothmaler, W.  et al.: Exkursionsflora von Deutschland, Band 1-4, Spektrum  Akademischer Verlag, Heidelberg, Berlin (2002)

 Wótkaze 

  gójeńska rostlina glinicka 

Kategorija:Rožowe rostliny